તેની વાત સાંભળીને શ્રીમતી ડ્રેસનરે હળવેથી ડેન્કાના કાનમાં કહ્યું, “પટ્ટો કાઢી નાખ, હું એને બેરેકમાં પાછો નાખી આવું છું.” તેમણે બહુ યોગ્ય સમયે આ નિર્ણય લીધો હતો. તેમની બેરેક નીચેના માળે જ આવેલી હતી જેમાં પાછા જવા માટે તેમણે એક પણ પગથિયું ચડવું પડે તેમ ન હતું. છેલ્લી કતારમાં ઊભેલી સ્ત્રી માટે પાછળ ખસીને બારણું વટાવવું એકદમ સહેલું હતું. ક્રેકોવની ડેબ્રોવ્સ્કી સ્ટ્રીટમાં કર્યું હતું એમ, ડેન્કાએ ફરી વખત માતાની આજ્ઞાનું પાલન કરીને ડ્રેસની નીચે પહેરેલો, આખાયે યુરોપના સૌથી દુર્ભાગી ધાબળાનો એ પટ્ટો કાઢી નાખ્યો! પટ્ટાને બેરેકમાં પાછો મૂકવા માટે ગયેલાં શ્રીમતી ડ્રેસનર હજુ ઝૂંપડીમાં જ હતાં ત્યાં જ પેલો એસએસનો અધિકારી ત્યાંથી પસાર થયો, અને શ્રીમતી ડ્રેસનર જેવડી જ અન્ય એક સ્ત્રીને છાવણીની સૌથી દુર્ભાગ્યપૂર્ણ ગનાતી જગ્યાએ લઈ ગયો, જ્યાં મોરાવિયા જેવી કોઈ આશાનું અસ્તિત્વ મોજુદ ન હતું! એ સ્ત્રી, કદાચ શ્રીમતી સ્ટર્નબર્ગ હતાં.